Ruben Yttergård Jenssen

**Ruben Yttergård Jenssen** (født 1988) er en norsk fotballspiller som spiller for .

Han har tidligere spilt i den tyske klubben 1. FC Kaiserslautern, på lån fra den nederlandske klubben FC Groningen.

Jenssen er født og oppvokst i Tromsø, og startet sitt fotballiv på aldersbestemte lag for nettopp Tromsø Idrettslag, før han fortsatte sin barndomskarriere i Idrettsforeningen Fløya. Som sønn av den tidligere TIL-legenden Truls Jenssen ble han med til Sogndal Fotball i 1997, der faren var hovedtrener for en sesong. Etter at familien flyttet tilbake til Tromsø i 1998 fortsatte han i IF Fløya, før han tok overgang til TILs juniorlag foran 2005-sesongen.

## Klubbkarriere
Foran 2006-sesongen ble Jenssen tatt opp i A-stallen til Tromsø IL og gitt en fire års proffkontrakt. I oppkjøringen til sesongen 2006 fikk han prøve seg i flere treningskamper for TIL, og daværende trener Ivar Morten Normark ga han en plass i startoppstillingen i den første seriekampen. Han fikk dermed sin Tippeliga-debut som 17-åring 9. april 2006 på Molde Stadion mot Molde Fotballklubb, en kamp Tromsø forøvrig tapte 3-1. Jenssen klarte ikke å etablere seg fast på laget, i en sesong som for lagets del var preget av nedrykksspøkelset. Normark fikk sparken midt i sesongen og ble erstattet midlertidig av tidligere TIL-spiller Steinar Nilsen. Sesongen ebbet for Jenssens del ut med én cupkamp og fire kamper som innbytter.

Sesongen 2007 skulle heller ikke bli Jenssens gjennombrudds&shy;sesong. Med Steinar Nilsen som hovedtrener ble han imidlertid hyppig benyttet som innbytter og fikk 15 innhopp i serien. Sesongen etter ble han gitt ytterligere tillit, og fikk 15 kamper fra start og 5 som innbytter i Eliteserien. Fra midten av sesongen hadde han spilt seg til en fast plass på laget. Han fikk også sitt første Tippeliga-mål denne sesongen i kampen mot Hamarkameratene 20. juli 2008. TIL vant kampen 2-1 etter matchvinner&shy;scoringen fra Jenssen. Han fulgte opp med en ny matchvinner-scoring en drøy måned senere mot Aalesunds Fotballklubb, og ble med det en viktig bidragsyter til at Tromsø IL fikk bronsemedaljer denne sesongen.

Etter den sterke 2008-sesongen ble Steinar Nilsen hentet til Brann som hovedtrener, og han ble erstattet av Per-Mathias Høgmo i TIL. Med Høgmo som hovedtrener ble 2009-sesongen det definitive gjennombruddet til Jenssen. Han startet samtlige 30 kamper i Eliteserien, og ble etterhvert også flyttet inn i sin favorittposisjon som er sentralt på midtbanen. I sesongene 2010 og 2011 har oppturen fortsatt for Jenssen da han har startet 59 kamper av 60 mulige i Eliteserien (én kamp stått over på grunn av karantene), og har med det vist seg å være en sterk bidragsyter til bronsemedalje for Tromsø IL i 2010, og sølv i 2011.

Jenssen blir av flere betraktet som et stort midtbanetalent, og har også vært i søkelyset til en rekke klubber, blant annet belgiske Standard Liège, nederlandske Vitesse og portugisiske SL Benfica, og ble sommeren 2013 solgt til tyske 1. FC Kaiserslautern i 2. Bundesliga. Den 7. juni 2016 meldte han overgang til den nederlandske klubben FC Groningen etter at kontrakten hans med Kaiserslautern gikk ut.

## Landslagskarriere
Jenssen har spilt på en rekke aldersbestemte landslag for Norge. Han fikk sin debut for Norges G-16-landslag mens han spilte for Fløya i 2004, og har siden spilt 20 kamper for G-16, G-17, G-18 og G-19-landslagene. Han fikk sin debut for U21-landslaget 13. februar 2008, og har hittil opptrådt i 13 kamper, flere av de som kaptein.

Debuten for landslaget kom i den sterke 2010-sesongen, da han startet i kampen på Ullevåll mot Montenegro 29. mai 2010, en kamp Norge vant 2-1. Siden var Jenssen fast inventar da Egil Olsen tok ut sine landslagstropper, og var fast på laget fra Slovenia-kampen i september 2012.

## Referanser


## Eksterne lenker
* 
* Ruben Yttergård Jenssen på TILs nettsider
* Spillerstatistikk - Altomfotball.no